
REZUMAT 


Până nu demult, dincolo de ceea ce știam (sau credeam că știm) despre muzica lui George 
Enescu, exista o „parte necunoscută” (la propriu) a creaţiei sale: enigmaticele „opere 
neterminate”. Studiul de față își propune o reflectare/rememorare sintetică a parcursului 
hermeneutic-restitutiv al compozitorului Cornel Ţăranu, în efortul său de recuperare, 
(re)poziționare axiologică și punere în circuitul interpretativ a unor schiţe-manuscris aflate 
în arhiva Muzeului Naţional „George Enescu” din București, documente care — descifrate, 
întregite și orchestrate de maestrul clujean — s-au dovedit a fi adevărate capodopere 
simfonice. 


Cuvinte-cheie: schiță, manuscris, hermeneutică, orchestrație, restituire. 


Compozitorul restaurator 


Cu ani în urmă, compozitorul Cornel Ţăranu s-a aventurat, așa cum numai 
el putea să o facă, în labirintul de nimeni călcat până atunci al manuscriselor 
enesciene — enigmaticele sale „opere neterminate” — încărcate de neliniștitoare 
dileme, paradoxuri şi mirări. 

Ca un „nou Oedip”, aflat în faţa unor întrebări capitale, Cornel Ţăranu a 
fost, a trebuit să fie, „mai mulți în unul”: cercetător-hermeneut, muzicolog- 
lexicograf, compozitor-orchestrator, mai pe scurt, „creator-restaurator”, angajat 

total în re(con)stituirea unor lucrări enesciene care aveau să se dovedească a fi 
adevărate capodopere simfonice. Dar acest parcurs temerar nu ar fi cunoscut 
încununarea meritată dacă, același Cornel Ţăranu, nu s-ar fi îngrijit de 
interpretarea în primă audiție absolută și, apoi, de punerea în circulație a acestor 
nestemate enesciene. 


Un om, un stil, o operă 


În centrul investigaţiilor lui Cornel Ţăranu s-a aflat „partea ascunsă” a 
operei enesciene, terra incognita spre care pornea, însă, de pe terenul sigur al unei 
experienţe hermeneutice profunde și îndelungate. Dacă am invoca doar una dintre 
concluziile-quintesenţă ale unui remarcabil studiu de sinteză şi tot ar fi de-ajuns: 
„Gândirea simfonică [a lui Enescu] îşi pune pecetea nu numai asupra amplelor 
pagini orchestrale, străbătute de un suflu neîntrerupt, caracteristic, pe care am 
putea să-l denumim o confesiune infinită; ea se repercutează deopotrivă şi asupra 
muzicii de cameră, a liedului, a muzicii de operă chiar”!. 

Consideraţiile stilistice şi de limbaj la adresa creaţiei enesciene sunt 
numeroase și dintre cele mai pertinente. Nici nu s-ar fi putut altfel pentru 
compozitorul situat în interiorul fenomenului enescian încă din prima sa perioadă 
de creaţie, când preluase în mod direct şi transparent unele rezonanțe din opera 
„părintelui său spiritual”. Ulterior, scrierile muzicologice au consemnat referințe 
capitale cu privire la melodică/tematism?, variația continuă, parlando-rubato?, 
heterofonie şi, nu în ultimul rând, gândirea orchestrală. 


1 Cornel Ţăranu, Trăsături ale simfonismului lui Enescu, în: „Studii de muzicologie”, vol. IV, Editura 
Muzicală, București, 1968, p. 323. 

2 „Melodica enesciană exprimă rezultanta stilului de lucru al autorului. Mai puţin spontană, ea este 
rodul unei nașteri lente, al unor acumulări peste acumulări, în straturi, asemeni erelor geologice. Sunt 
straturi adânci, ce vor să sugereze parcă umbra unor tradiții milenare de un arhaism ancestral, 
protoistoric, insesizabil ca muzica din Oedip”. Idem, p. 326. 

3 „LEnescu] preferă în locul șocului «percutant» al reluărilor tematice netransformate o artă subtilă a 
variației continue, care disimulează în aparență pregnanţa inițială a temei, îi transformă și îi irizează 
caleidoscopic sensurile, expresia, atmosfera, păstrând totodată o extremă unitate a întregului. Acestei 
arte a variaţiei i se datorează și impresia de flux neîntrerupt, de «murmur continuu» al discursului 
muzical, de unde și aparența formei muzicale lipsită de punctuaţii categorice, de segmentări 
contrastante.” Idem, pp. 325-326. 

4 „/.../ această confesiune infinită, este definitorie atât pentru lirismul autorului, cât și pentru un anumit 
caracter greu de sesizat, dar care se poate identifica până la urmă ca o îndepărtată proiectare a unui 
principiu de parlandorubato de origine folclorică. Creaţia enesciană este, cu mărunte excepții, un imens 
adagio...” Idem, p. 326. 

De la paradoxurile „stenogramei” la „elogiul manuscrisului enescian” 


„În examinarea creaţiei artistice, metoda recompunerii întregului pornind 
de la impulsurile inițiale poate fi revelatoare pentru descifrarea operei sau a 
omului care a creat-o, pătrunderea în laboratorul tainic, cunoașterea unor 
procedee, schițe sau manuscrise, sunt de o importanță ce nu mai trebuie 


WI 


demonstrată”!, mărturisea Cornel 'Țăranu în unul dintre cele mai relevante studii 
dedicate simfonismului enescian. 

Munca de restaurare a unui manuscris muzical, îndeosebi a celui aflat în 
stadiul de „schiță”, aduce în prim-plan condiţia cunoașterii de profunzime, cât mai 
cuprinzătoare şi potenţial integratoare a stilului de compoziţie al autorului. Cornel 
Ţăranu a pornit la drum cu acest mare atu, ceea ce i-a înlesnit parcurgerea optimă a 
întregului lanţ cauzal. 

Prima impresie declanșată de vizualizarea unei schițe enesciene este aceea 
a contactului cu o „stenogramă”: enigmatică, laconică și, deseori, ilizibilă. De cele 
mai multe ori, în cazul lui Enescu, stenograma este dovada consemnării primului 
impuls creator, iar în jurul acestui gest primordial, al muzicii în stare născândă, se 
va defini sau, mai bine-zis, redefini un întreg univers sonor. 

Care sunt „treptele apropierii” de esenţa lucrurilor, menită să garanteze 
întregirea și (re)dimensionarea simfonic-orchestrală a muzicii promise de 
manuscrisele enesciene nefinalizate? 

Într-o convorbire cu muzicologul clujean Oleg Garaz, compozitorul Cornel 
Ţăranu rememorează unele dintre cele mai interesante experiențe ale descifrării 
manuscriselor enesciene. Ne-a atras atenția pledoaria pentru necesitatea 
cunoașterii, înțelegerii şi transpunerii cu fidelitate a modelului de orchestrație 
enescian, ca parte  fundamental-intrinsecă unei posibile  metodologiia 
re(con)stituirii: „După descifrarea manuscrisului, am procedat la transcrierea lui în 
curat. În momentul în care am avut certitudinea că am citit bine această 
stenogramă enesciană și am reușit să înțeleg tot ce scrie acolo, am trecut la faza 
următoare, la orchestrație. /.../ Am avut deci modelul de orchestrație al fiecărei 
lucrări, pe care am putut-o continua în aceeași manieră. /.../ Metodologia folosită 
de mine s-a bazat o dată pe certitudinea că știam pe ce drum de culoare orchestrală 
doreşte să meargă Enescu.”? 

Deschizând ușa secretă a camerei cu manuscrise, Cornel Ţăranu intra 
emoționat, împovărat, și cu o licărire de speranţă, pentru a ieşi mai târziu senin, 
încrezător şi eliberat într-un nedisimulat cult al „manuscrisului enescian, o minune 
a migalei, a răbdării și a respectului pentru muzică. Privind un asemenea 


1 Idem, p. 325. 

2 Oleg Garaz, Descifrarea manuscriselor enesciene neterminate: potecile lăturalnice ale meşteşugului hermeneutic 
— Interviu cu Cornel Ţăranu, în: Poetică muzicală în convorbiri, Editura Casa Cărţii de Ştiinţă, 
Cluj-Napoca, 2003, p. 285. 

manuscris — adaugă maestrul — intri în laboratorul de creaţie al compozitorului, 
descifrezi efortul său titanic, setea sa de desăvârşire”!. 


Renașterea capodoperelor 


Mulţi dintre noi ne-am întrebat adesea — ca reflex al unei arzătoare dorințe 
neîmplinite — cum ar fi arătat „întâlnirea în capodoperă” a două dintre cele mai 
înalte spirite ale culturii româneşti și europene: Enescu-Eminescu? Un posibil 
răspuns ne este oferit de prima izbândă în descifrarea și reconstituirea 
manuscriselor enesciene aparținând maestrului Cornel Ţăranu: poemul-oratoriu 
Strigoii, pentru orchestră mare, cor şi soliști, pe text de Mihai Eminescu. 

Schiţele acestui monumental proiect componistic acopereau întregul text 
eminescian, ceea ce s-a constituit într-un veritabil „ghid” de reconstrucţie („pas cu 
pas”!) a cronologiei sonore. Cu toate acestea, drumul către limpezimea și coerenţa 
discursului enescian (cu o durată de aprox. 30 de minute) s-a dovedit a fi destul de 
anevoios. În 1981, în ambianța specială a evenimentelor prilejuite de Centenarul 
Enescu, maestrul Ţăranu încredințează tiparului primele informaţii concrete despre 
traiectoria postumă a unor lucrări enesciene inedite. 

Dezvăluindu-ne, aşadar, concluziile unei laborioase munci de cercetare 
epistemologică, autorul (de-acum celebrelor restituiri enesciene) ne împărtășește 
impresia puternică pe care i-a lăsat-o contactul cu schițele la Strigoii. Redactate 
într-o primă fază „sumar şi cvasi stenografic” („sub forma unui extras pe două 
portative în care este înghesuit și textul, fragmente ale părților vocale și corale, rare 
notații de orchestrație sau dinamică”), acestea se dovedeau însă a fi scrise „sub 
impulsul unei inspiraţii susținute”, „într-un singur suflu”?. 

Deși lucrarea beneficia de o transcriere de mai mare acuratețe („mult mai 
detaliată, cu partida vocală scrisă separat, și cu un subsol bogat, de trei-patru 
portative, cu indicaţii amănunțite de orchestrație şi nuanţe”), aceasta se întrerupea, 
totuşi, la jumătatea primei părţi. În acest punct-cheie survine, însă, contribuția 
extinsă a maestrului 'Ţăranu, care mărturisea că „după analiza atentă a 
manuscrisului, s-a putut proceda la o redactare cu voci și extrase de pian, a 
întregului text, anumite omisiuni fiind cu ușurință deductibile”, ceea ce a condus 
în final la reconstituirea întregii lucrări „fără adaosuri personale”5. 

Procesul de reconstituire a poemului-oratoriu Strigoii l-a familiarizat din 
plin pe Cornel Ţăranu cu „scrisul contorsionat și nervos, scrisul enescian de prim 


1 Cornel Țăranu, Enescu în conştiinţa prezentului, Editura pentru Literatură, București, 1969, p. 38. 

2 Cornel Ţăranu, Enescu în lumina unor lucrări inedite, în: Simpozion George Enescu — 1981, Editura 
Muzicală, Bucureşti, 1984, p. 232. 

3 Ibidem. 

suflu, de primă ideet, contrastând atât de mult cu scrisul citeț al «ultimei puneri în 
pagină»”2. Experiența acumulată astfel s-a materializat într-o tentativă şi mai 
temerară, aceea de reconstrucție a Simfoniei a V-a de George Enescu. 


Exemplul nr.1: George Enescu, Simfonia a V-a, Partea I, Moderato sciolto, fragment/manuscris! 


1 „Scris cu cerneală sepia, și aceea decolorată, cu numeroase ștersături, adăugiri, trimiteri numeroase pe 
marginea coloanei, manuscrisul era aproape de ceea ce se cheamă lizibil.” Ibidem. 
2 Idem, p. 233. 

Schiţele la ultima simfonie enesciană conţineau puncte de sprijin importante, 
îndeosebi două treimi din orchestraţia originală. În baza acestui „grund”, cum îl 
numește compozitorul, s-a putut reconstitui întregul părții I, prin completarea 
extrasului de pian din care lipseau „o serie de heterofonii, figuraţii, voci interioare, 
timbrele instrumentale subtile, specific enesciene, scriitura suplă și notația 
minuțioasă a digitaţiei corzilor, legături, accente etc.”2. 

Orchestrarea restului de 17 pagini a fost o întreprindere destul de dificilă, 
dar încununată de succes. Cornel Ţăranu o recunoștea, însă, la vremea respectivă, 
de la înălțimea onestităţii care l-a caracterizat dintotdeauna: „Chiar dacă nu am 
reușit (încă, deși după primele repetiţii de orchestră, am operat numeroase 
retușuri) a mă apropia de supla, moderna, transparenta și poetica orchestrație 
enesciană (ce ar putea face să pălească un Ravel), am satisfacția de a fi redat 
patrimoniului nostru muzical o pagină de mare valoare a creaţiei enesciene”3. 

A urmat orchestrarea părții a IV-a, dar examinarea stilistică a lucrării i-a 
adus noi revelații: ca într-un arc peste timp, ambianța Simfoniilor I-III rezona cu 
modalismul şi rafinamentul timbral din preajma Simfoniei de cameră, a 
heterofoniilor și heterocromiilor din ultima perioadă de creaţie, ceea ce l-a 
determinat pe subtilul enescolog să vadă în muzica acestei capodopere o adevărată 
sinteză a simfonismului enescian. 

Finalizarea orchestraţiei la părţile I şi IV ale Simfoniei a V-a de Enescu și 
prezentarea acestei versiuni în 1991 în interpretarea orchestrei simfonice a 
Filarmonicii din Cluj, precum și întregirea partiturii orchestrale de către Pascal 
Bentoiu şi interpretarea ei publică în 1995, închid odiseea reconstituirii acestei 
capodopere, care a văzut lumina tiparului la Editura Muzicală din București, în 
anul 2004. 

Dar labirintul „ineditelor” enesciene avea să fie traversat încă o dată de 
Cornel Ţăranu, atunci când a luat decizia de a scoate la lumină ceea ce ar fi devenit, 
probabil, sub semnătura finală a lui Enescu, singurul „concert românesc pentru 
vioară şi orchestră” lăsat posterităţii de inegalabilul compozitor-violonist. De altfel, 
subliniază W. G. Berger, „imaginat în «gen rapsodic» şi realizat «în caracter 
popular românesc», ineditul «Capriccio» ar fi urmat probabil să reprezinte un al 
treilea termen, semn al frumoasei asamblări între Sonata a II-a pentru pian şi violină, 
„în caracter popular românesc”, op. 25 (1926) şi Uvertura de concert pe teme în caracter 
popular românesc, op. 32 (1948)4. 


1 Reproducere după manuscris autograf în facsimil, cf. Editura Muzicală, București, 2004. 

2 Idem, pp. 232-233. 

3 Cornel 'Țăranu, Enescu în lumina unor lucrări inedite, ed. cit., p. 232. 

4 W.G. Berger, Gânduri despre un proiect enescian: „Caprice roumain pour violon et orchestre”, în: Simpozionul 
Internaţional de Muzicologie „George Enescu” — 1991:„George Enescu şi muzica secolului XX”, Editura 
Muzicală, Bucureşti, 1998, p. 75. 

Aventura descifrării schițelor la Caprice roumain pour violon et orchestre a 
fost marcată, în primul rând, de extensia temporală a elaborării lor: din 1925 până 
în 1949. (Exemplul 2) 

Aşadar, decenii de tatonări, reveniri, transformări, dar cu o perspectivă de 
finalizare tot mai incertă și tot mai îndepărtată. Încărcate de-a lungul anilor cu 
numeroase intervenţii la nivel de detaliu, stenogramele enesciene se pierdeau 
într-un hăţiș de variante. „Spre exemplu — mărturisește Cornel Ţăranu — una dintre 
părțile Capriciului român are trei variante. Trebuie să alegi care este varianta mai 
apropiată de ceea ce crezi că a fost ideea ultimă a lui Enescu /.../ Deci, trebuie să ai 
o opţiune, trebuie să ai un anumit curaj și o anumită doză de aventură. Dar e foarte 
pasionant că, la un moment dat, intri în pielea lucrării, intri în interiorul ei şi, 
parcă, cumva, aceasta te călăuzeşte, găseşti soluțiile, îţi oferă niște idei. Încetul cu 
încetul îţi dai seama cam care este drumul cel drept de ajuns la desăvârşirea 
lucrării.” 


quowBesy umpiunos auf - yjuusoey uf yeaJome SHISNUEA 


Exemplul nr. 2: George Enescu, Caprice roumain pour violon et orchestra, partea I, Ben 
moderato, fragment/manuscris? 


1 Oleg Garaz, op. cit., p. 285. 
2 Reproducere după manuscris autograf în facsimil, cf. Editura Grafoart, București, 2018. 

Schiţele enesciene trimit la intenţia compozitorului de a realiza o lucrare în 
patru părţi. În baza unei versiuni orchestrale originale dar incomplete (însumând 
20 de pagini scrise impecabil în tuş), Cornel Ţăranu reuşeşte să întregească 
orchestraţia părţii I începută de Enescu și să orchestreze părțile II și III, ultima fiind 
incompletă. Impasul major în reconstituirea integrală a lucrării era legat de 
problema intervențiilor de „completare” a schițelor părții a IV-a, rămase în 
suspensie. Însă, după prezentarea publică a primelor trei părţi cu violonistul 
Sherban Lupu şi Orchestra Filarmonicii din Cluj, compozitorul găsește soluţia de a 
continua, finalizând dublul proces de completare și orchestrare a manuscrisului. 

Dacă ar fi să rezumăm într-un singur cuvânt reacţia lui Cornel Ţăranu, 
neumbrit de truda imensă depusă pentru restituirea capodoperei enesciene, acest 
cuvânt nu ar putea fi altul decât „fascinaţie”: „Scriitura instrumentală şi 
orchestraţia vădesc o imaginaţie și o subtilitate tipic enesciană. Amestecurile de 
timbre şi culori au frumuseți greu de descris, iar agogica e de o suplețe perfect 
mulată pe fluctuații de tempo atât de caracteristice acestei muzici. Apariția unor 
momente solistice sau a unor grupuri solistice, numeroasele divisi sunt doar câteva 
din trăsăturile scriiturii pentru corzi.”! 

În aceeași linie reflexivă se înscriu şi opiniile violonistului Sherban Lupu — 
colaborator apropiat al maestrului Ţăranu și interpret de primă audiție absolută a 
lucrării: „Caprice roumain este în esenţă o apoteoză a portretului lăutarului român, o 
celebrare a artei și sufletului său, și reprezintă un nepreţuit document viu de mare 
complexitate violonistică şi virtuozitate tehnică precum și al bogăției de mijloace 
de expresie atât de caracteristice lăutarilor români ai secolului al XIX-lea.”? 
(Exemplul 3) 

Numai un fidel și devotat promotor al violonisticii enesciene putea să 
pătrundă esența unei scriituri unice, enigmatice, paradoxale, „care (în partea a 
III-a, Lento, n.n.) exploatează pe deplin sonorităţile adânci și întunecate ale 
instrumentului cu un vibrato abundent și uzul frecvent de glissando-uri expresive, 
cum ar fi lungile portamenti cu vibrato care creează efecte obsedante de suspine și 
plânset, în timp ce arcușului i se cere să interpreteze mai mult parlando sau loure, 
ceea ce e atât de tipic lucrărilor pentru vioară ale lui Enescu”3. 

Trecând prin „tunelul timpului” operele neterminate ale lui Enescu au ieșit 
la lumină. Călăuza? Un explorator, un continuator, un iubitor cu verdict implacabil 
- „singurul mijloc de a cunoaște pe cineva este să-l iubeşti” — Cornel Ţăranu: 
compozitorul-restaurator de adevăr și frumos, însuflețit de reînvierea sunetului 


1 Cornel Ţăranu, Enescu în lumina unei lucrări inedite: „Caprice roumain pour violon et orchestre”, în: 
Simpozionul Internaţional de Muzicologie „George Enescu”, 1995 —, George Enescu în muzica secolului XX la 40 
de ani de la moartea sa”, Editura Muzicală, București, 2000, p. 59. 

2 Sherban Lupu, Cuvânt înainte, în: George Enescu — Caprice roumain pour violon et orchestre, ştimă 
prelucrată de Sherban Lupu, Editura Grafoart, București, 2018. 

3 Ibidem. 

mut din mute manuscrise, iluminat și înnobilat de renașterea capodoperei, dar și 
ușor îndoit sub povara metafizică a destinului care l-a înlănțuit oedipian cu 
destinul celui ce nu s-a plecat în faţa Sfinxului: „Întrebarea legitimă este: am fost în 
stare să mă substitui intenţiilor sale? Este clar că aici intervine o marjă în care 
răspunsul nu poate fi sută la sută dat, dar poate fi foarte apropiat și ar fi fost o 
tristeţe foarte mare dacă aceste manuscrise rămâneau doar ca nişte obiecte de 
muzeu...”1, 


CAPRICE ROUMAIN 


pour violon et orchestre George Enescu 
I Revision: Sherban Lupu 
a tempo 


Ben moderato yr m 

1 Oleg Garaz, op. cit., p. 67. 

Exemplul nr. 3: George Enescu, Caprice roumain pour violon et orchestra, Partea I, Ben 
moderato, fragment știmă! 


Dar n-au rămas „obiecte de muzeu”, iar timpul lui Enescu are un „acum”, 
aşa cum are şi un „totdeauna” — nemargine de univers la care a privit, cu siguranţă, 
şi Cornel Țăranu atunci când a decis să împlinească ceva din infinitul enescian. 

